Dăncilă a scăpat de dosarul de înaltă trădare: DIICOT a clasat cauza pe motiv că fapta nu există

Procurorii DIICOT au clasat joi, 27 septembrie, dosarul privind presupuse fapte de înalte trădare săvârșite de premierul Viorica Dăncilă, deschis ca urmare a unei plângeri a lui Ludovic Orban. Clasarea cauzei a fost realizată pentru că ”fapta nu există”, potrivit unui comunicat DIICOT.

Orban făcuse o plângere penală în luna iunie, acuzând-o pe Dăncilă de înaltă trădare în dosarul mutării ambasadei României în Israel de la Tel Aviv la Ierusalim. Guvernul aprobase în secret un memorandum pentru începerea unor demersuri diplomatice în acest sens, fapt dezvăluit în premieră de G4Media.ro.

Trei luni mai târziu, mutarea ambasadei a ieșit complet din atenția publică, Guvernul renunțând la orice demers în acest sens.

Comunicatul integral al DIICOT:

Urmare a interesului manifestat de către reprezentanţii mass-media cu privire la cauza penală ce are ca obiect sesizarea formulată de către d-nul Ludovic Orban împotriva d-nei Dăncilă Vasilica, prim-ministru al Guvernului României, Biroul de informare şi Relaţii Publice din cadrul Direcţiei de Investigare a Infracţiunilor de Criminalitate Organizat şi Terorism este împuternicit să aducă la cunoştinţa opiniei publice următoarele:

Prin ordonanţa din data de 27 septembrie 2018 procurorii DIICOT-Structura Centrală au dispus clasarea cauzei penale cu privire la săvârșirea infracțiunilor de înaltă trădare, prev. si ped. de art.398 C.p. rap. la art.394 lit.b C.p., de divulgare a secretului care periclitează securitatea națională prev. și ped de art.407 al.1 C.p., de uzurpare a funcției, prev. si ped. de art.300 C.p., de divulgarea informațiilor secrete de serviciu sau nepublice, prev. si ped. de art.304 C.p. și de prezentarea, cu rea-credinţă, de date inexacte Parlamentului sau Preşedintelui României cu privire la activitatea Guvernului sau a unui minister, pentru a ascunde săvârşirea unor fapte de natură să aducă atingere intereselor statului, prev. si ped. de art.8 al.1 lit.b din Legea 115/1999 privind responsabilitatea ministerială, republicată, întrucât faptele nu există.